DECIZIA COMISIEI
din 29 iunie 2007
de modificare a Deciziei 2006/415/CE privind anumite măsuri de protecție referitoare la influența aviară de subtip H5N1 la păsările de curte din Comunitate
[notificată cu numărul C(2007) 3183]
(Text cu relevanță pentru SEE)
(2007/454/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), în special articolul 9 alineatul (4),
având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (2), în special articolul 10 alineatul (4),
având în vedere Directiva 2005/94/CE a Consiliului din 20 decembrie 2005 privind măsurile comunitare de combatere a influenței aviare și de abrogare a Directivei 92/40/CEE (3), în special articolul 63 alineatul (3) și articolul 66 alineatul (2),
întrucât:
(1)
Directiva 2005/94/CE stabilește anumite măsuri preventive referitoare la supravegherea și la depistarea precoce a gripei aviare și măsuri minime de combatere care trebuie aplicate în cazul apariției unui focar de gripă aviară la păsările de curte și la alte păsări ținute în captivitate. Aceasta prevede stabilirea de norme detaliate pe care situația epidemiologică le impune în scopul suplimentării măsurilor minime de control prevăzute de directiva respectivă. Data pentru transpunerea respectivei directive în legislația internă a statelor membre este 1 iulie 2007.
(2)
Decizia 2006/415/CE a Comisiei din 14 iunie 2006 privind anumite măsuri de protecție referitoare la influența aviară de subtip H5N1 la păsările de curte din Comunitate și de abrogare a Deciziei 2006/135/CE (4) stabilește anumite măsuri de protecție pentru a preveni răspândirea acestei boli, inclusiv stabilirea de zone A și B ca urmare a suspectării sau confirmării unui focar de gripă aviară. Aceste zone sunt enumerate în anexa la Decizia 2006/415/CE și includ regiuni din Republica Cehă, Ungaria și Regatul Unit. Decizia respectivă se aplică până la 30 iunie 2007.
(3)
Decizia 2006/416/CE a Comisiei din 14 iunie 2006 privind anumite măsuri tranzitorii referitoare la influența aviară la păsările de curte sau alte păsări captive din Comunitate (5) prevede măsuri care trebuie aplicate de către statele membre care nu au transpus în întregime prevederile Directivei 2005/94/CE. Decizia menționată se aplică până la 30 iunie 2007. Dat fiind faptul că Directiva 2005/94/CE trebuie transpusă în legislația națională de către statele membre până la 1 iulie 2007, măsurile prevăzute de aceasta vor înlocui măsurile prevăzute la momentul de față de Decizia 2006/416/CE.
(4)
Întrucât focare de gripă aviare de subtipul H5N1 continuă să apară, măsurile prevăzute de Decizia 2006/415/CE ar trebui să se aplice în continuare acolo unde virusul este depistat la păsările de curte, suplimentând astfel măsurile prevăzute de Directiva 2005/94/CE.
(5)
Având în vedere situația epidemiologică, este necesară extinderea perioadei de aplicare a Deciziei 2006/415/CE până la 30 iunie 2008.
(6)
Totodată, trimiterile din Decizia 2006/415/CE la Decizia 2006/416/CE trebuie înlocuite cu trimiteri la Directiva 2005/94/CE.
(7)
Prin urmare, Decizia 2006/415/CE ar trebui modificată corespunzător.
(8)
Măsurile prevăzute în prezenta decizie sunt în conformitate cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 2006/415/CE se modifică după cum urmează:
1.
La articolul 1, alineatul (2) se înlocuiește cu următorul text:
„(2) Măsurile prevăzute în prezenta decizie se aplică fără a aduce atingere măsurilor care sunt aplicate în cazul apariției gripei aviare puternic patogene în crescătoriile de păsări, adoptate în conformitate cu Directiva 2005/94/CE.”
2.
Articolul 3 se înlocuiește cu următorul text:
„Articolul 3
Zone A și B
(1) Zona prevăzută în partea A din anexă («zona A») este clasificată ca fiind o zonă cu un grad ridicat de risc. Aceasta cuprinde zone de protecție și supraveghere stabilite în conformitate cu articolul 16 din Directiva 2005/94/CE.
(2) Zona prevăzută în partea B din anexă («zona B») este clasificată ca fiind o zonă cu un grad redus de risc. Aceasta poate include în întregime sau parțial zona supusă unor restricții în conformitate cu articolul 16 din Directiva 2005/94/CE și separă zona A de zona indemnă de boală din statul membru afectat, în cazul în care o astfel de zonă este identificată, sau de țările vecine.”
3.
Articolul 4 se modifică după cum urmează:
(a)
alineatul (1) se înlocuiește cu următorul text:
„(1) Imediat ce este suspectată sau confirmată existența unui focar de gripă aviară puternic patogenă cauzată de prezența virusului gripal puternic patogen A de subtip H5, suspectat sau confirmat ca fiind de tipul neuraminidazei N1, statul membru afectat va institui:
(a)
o zonă A, având în vedere cerințele legale prevăzute la articolul 16 din Directiva 2005/94/CE;
(b)
o zonă B, ținând seama de factorii geografici, administrativi, ecologici și epizootici legați de gripa aviară.
Statul membru afectat va notifica instituirea de zone A și B Comisiei, celorlalte state membre și, după caz, publicului.”
(b)
La articolul 4 alineatul (4) litera (b), punctul (i) se înlocuiește cu următorul text:
„(i)
timp de cel puțin 21 de zile, în cazul zonei de protecție, și 30 de zile, în cazul zonei de supraveghere, de la data încheierii operațiunilor preliminare de curățare și dezinfectare a crescătoriei infectate în conformitate cu articolul 11 alineatul (8) din Directiva 2005/94/CE; și”.
4.
La articolul 5, prima teză se înlocuiește cu următorul text:
„În afară de restricțiile aplicabile circulației păsărilor de curte, altor păsări ținute în captivitate, ouălor destinate incubației și produselor avicole, stabilite în Directiva 2005/94/CE pentru crescătoriile situate în zonele de protecție și de supraveghere, precum și în celelalte zone supuse restricțiilor, statul membru afectat procedează astfel încât:”
5.
La articolul 12, data de „30 iunie 2007” se înlocuiește cu „30 iunie 2008”.
6.
În anexă, data de „30 iunie 2007” se înlocuiește cu „22 iulie 2007”.
Articolul 2
Prezenta decizie se aplică de la 1 iulie 2007.
Articolul 3
Prezenta decizie se adresează statelor membre.
Adoptată la Bruxelles, 29 iunie 2007.